Резолюция № 4

 Здравословни и безопасни условия на труд на всяко работно място: основен синдикален приоритет

Като се опира на досегашния опит за защита на работниците и осигуряването на безопасни за живота и здравето условия на труд във всички отрасли и дейности;

 Като има предвид, че към основните човешки права бе добавен и пети основен принцип и право – безопасната и здравословна работна среда - първото разширяване на основните човешки права на работниците от четвърт век насам. Това стана с резолюцията на 110-тата сесия на Международната конференция на труда - 27 май до 11 юни 2022 г. в Женева, към Декларацията на МОТ;

 Като има предвид ключовите приоритети на Европейската стратегическа рамка за здравословни и безопасни условия на труд (2021-2027):

1. Предвиждане и управление на промените в контекста на прехода към зелена икономика, цифровия преход и демографския преход;
2. Подобряване на превенцията на свързаните с работата злополуки и заболявания и стремеж към подхода за „нулева смъртност“ („Vision Zero“) по отношение на свързаните с работата смъртни случаи;
3. Повишаване на подготвеността за реагиране на текущи и бъдещи здравни кризи;

 Като има предвид, основните стратегически цели на Националната програма за Безопасност и здраве при работа 2022-2024 г.;

Като има предвид, че в резултат на екологичния и цифровия преход,възникнаха работни места, които не съществуваха преди десет години, а естеството на много задачи, модели на работа и работни места се променят непрекъснато;

 Като има предвид, че ефектите на новите технологии и на наноматериалите трябва да бъдат взети предвид при определянето на правилата за безопасни и сигурни условия на труд;

Като има предвид, че мерките, предприети в резултат на кризата, предизвикана от COVID-19, промениха начина на работа на хората и показаха значението на цифровите решения, включително използването на схеми за работа от дома от дружества, самостоятелно заети лица и органи на публичната администрация в рамките на Съюза;

 Като има предвид увеличения брой на трудовите злополуки по време на Ковид кризата, който води до заключението, че насочването на вниманието (и финансовия ресурс) от страна на работодателите към мерките за предотвратяване на пандемията, са станали за сметка на мерките за осигуряване на общата безопасност на работното място, в т.ч. психо-социалните рискове на работното място, мускулно–скелетните смущения, сърдечно-съдовите заболявания и др.

Конфедерацията на труда “Подкрепа”декларира категорично:

* Ще настоява за справедлив преход към кръговата икономика, декарбонизацията и дигитализацията на труда;
* Ще продължи активното участие и инициатива при обсъждане на законопроекти и нормативни актове, регулиращи осигуряването на здравословни и безопасни условия на труд на работното място, отстоявайки основните демократични принципи, залегнали в конвенциите на МОТ, директивите на ЕС, Европейската социална харта;
* Ще настоява пред работодателите и контролните органи за стриктно спазване в ежедневната практика на Закона за здравословни и безопасни условия на труд и нормативната уредба, свързана с безопасността и здравето при работа.

КТ ”Подкрепа” ще:

* Изисква и ще участва в извършване на реална оценка на риска с участието на синдикатите и представителите на работещитев предприятията и актуализирането на тези оценки;
* Следи резултатите от контролната дейност, изпълнението на предписанията и ефекта от тяхното прилагане;
* Изисква от работодателите изготвяне и реализиране на Програма за превенция на риска;
* Настоява и изисква въвеждането на съвременните технически достижения и технологични процеси в практиката;
* Използва инструментите на колективното трудово договаряне в разделите за безопасност и здраве в БКТД и КТД, като се конкретизират взаимните ангажименти, процедури и превръщането им в добри практики;
* Участва в процеса на уеднаквяване и прилагане на стандартите за безопасност и здраве при работа, с акцент за въвеждане на системите ILO 2001 и OHSAS 18001, SA 8000 и стандартите на ISO и БИС;
* Търси решения за справяне с предизвикателствата, породени от дистанционната работа, цифровизацията и правото на откъсване от работната среда;
* Подпомага повишаването на осведомеността относно мускулно-скелетните смущения, рака и психичното здраве, както и тормоза на работното място.

КТ ”Подкрепа”:

* Сключва споразумения с контролни органи и други институции, с цел подобряване контрола на труда и осигуряване на здравословни работни места;
* Създава ресурс и участва активно в браншовия, регионалния и националния диалог по темите на безопасността и здравето при работа и в специализираните за това органи;
* Подпомага участието на съответната синдикална структура в дейностите по превенция на риска. Тази дейност е сред основните приоритети на синдикалната структура;
* Насърчава развитието на потенциала на организацията за участие и партньорство в проекти и програми за превенция на риска на работното място;
* Заедно с работодателските организации участва активно в проекти с браншова и регионална значимост. В случаите на достатъчен капацитет поделенията сами разработват и управляват такива проекти;
* Подпомага и насърчава социалното партньорство в предприятията, осъществяването на вътрешен контрол, самоконтрол и външни одити с участието на синдикални експерти;
* Организира семинари за разясняване на новостите в законите, нормативната база и разпростирането на добри практики;
* Подпомага образованието на синдикални активисти с компетенции в областта на безопасността и здравето при работа;
* Създава условия за ползотворен граждански диалог и съвместни проекти със структурите на гражданското общество за утвърждаване на безопасността и здравето при работа като предпоставка за устойчиво развитие, конкурентоспособност, по-висока производителност, повишаване на доходите, повече и по-добри работни места;
* Чрез индивидуални и групови консултации за членовете на синдиката подпомага изготвянето на лична и групова стратегия за трудово дълголетие и минимизиране на негативните последствия от въздействието на факторите на работната среда и организацията на работа;
* Създава предпоставки за оценка на връзката между жизнената среда, условията на труд и околната среда. С това се подпомага изготвяне на приоритети и действия при възстановяването на работната сила и пълноценната й реализация;
* Подпомага работещите в малките, средните и микропредприятията в усилията им за по-добри условия на труд, партнира с работодателите за изготвянето и реализирането на програми и мерки за това.